NOK จำนนด้วยหลักฐาน! ปัญหานักบินลาออกฉุดขาดทุนหนัก
NOK อาการหนัก! ปี 58 ขาดทุนอ่วม 726.10 ลบ. หรือขาดทุนเพิ่มขึ้น 54% เทียบกับช่วงเดียวกันของปีก่อนที่ขาดทุนสุทธิ 471.66 ลบ.แจงสาเหตุหลักมีการแข่งขันการตลาดรุนแรงกว่าคาด-รายได้ไม่ตรงตามเป้าและนักบินทยอยลาออกเกิดอัตราที่คาดการณ์ไว้
26 ก.พ. 2559

บริษัท สายการบินนกแอร์ จำกัด (มหาชน) หรือ NOK รายงานผลการดำเนินงานประจำปี 2558 สิ้นสุดวันที่ 31 ธ.ค.58 (รวมบริษัทย่อย) ขาดทุนสุทธิ 726.10 ล้านบาท หรือขาดทุนสุทธิ 1.16 บาทต่อหุ้น หรือขาดทุนเพิ่มขึ้น 54% เทียบกับช่วงเดียวกันของปีก่อนที่ขาดทุนสุทธิ 471.66 ล้านบาท หรือขาดทุนสุทธิ 0.75 บาทต่อหุ้น
โดยผลการดำเนินงานที่มีขาดทุนเพิ่มขึ้น สาเหตุหลักมาจากรายได้ที่ไม่เป็นไปตามเป้าหมายเนื่องจากการแข่งขันด้านการตลาดที่รุนแรงกว่าที่บริษัทได้คาดการณ์ไว้ จำนวนเที่ยวบินต่ำกว่าที่วางแผนไว้ส่วนหนึ่งเป็นเพราะอัตราการหมุนเวียนเข้าออกของนักบินเป็นไปอย่างมีนัยสำคัญและมากกว่าอัตราปกติที่บริษัทคาดการณ์ไว้
นอกจากนี้ยังมีค่าใช้จ่ายในการนำเครื่องยนต์ของเครื่องบินเข้าซ่อมบำรุงตามระยะซึ่งเป็นค่าใช้จ่ายครั้งเดียวในการเข้าซ่อมบำรุง (one-time expense) และการรับรู้ผลขาดทุนตามสัดส่วนการถือหุ้นในบริษัท สายการบินนกสกู๊ต จำกัด ขณะที่มติที่ประชุมคณะกรรมการงดจ่ายเงินปันผลประจำปี 2558